ที่ประชุม กกพ. มีมติคงค่าไฟฟ้าต่ออีก 4 เดือน (พฤษภาคม – สิงหาคม 2562) เพื่อบรรเทาค่าครองชีพให้กับประชาชน
นางสาวนฤภัทร อมรโฆษิต เลขาธิการสำนักงานคณะกรรมการกำกับกิจการพลังงาน หรือในฐานะโฆษก กกพ. เปิดเผยว่า ที่ประชุม กกพ.มีมติคงค่าไฟฟ้าผันแปร หรือ ค่าเอฟทีสำหรับการเรียกเก็บในเดือนพฤษภาคม – สิงหาคม 2562 ไว้ที่ -11.60 สตางค์ต่อหน่วย ส่งผลให้ค่าไฟฟ้าที่เรียกเก็บในบิลค่าไฟของประชาชนจะเฉลี่ยอยู่ที่ 3.6396 บาทต่อหน่วย ซึ่งไม่เปลี่ยนแปลงจากงวดก่อนหน้า เพื่อบรรเทาค่าครองชีพให้กับประชาชน เบื้องต้นจะนำเงินที่ได้จากการลงทุนกิจการผลิตระบบไฟฟ้าและไม่เป็นไปตามแผน ซึ่งมีกว่า 4,500 ล้านบาทมาบริหารจัดการค่าเอฟทีในช่วงดังกล่าวก่อน แต่ทั้งนี้ หากไม่มีการคงค่าเอฟทีภายใต้สมมติฐานประมาณการด้านเชื้อเพลิงที่จะเกิดขึ้นในช่วงดังกล่าว จะส่งผลให้ค่าเอฟทีที่เรียกเก็บในงวดเดือน พ.ค. – ส.ค. (62) เท่ากับ -4.20 สตางค์ต่อหน่วย และจะทำให้ค่าไฟฟ้าที่เรียกเก็บในบิลของประชาชนเฉลี่ยอยู่ที่ 3.7136 บาทต่อหน่วย ซึ่งเป็นราคาไม่รวมภาษีมูลค่าเพิ่มด้วย        สำหรับสมมติฐานที่ใช้ในการประมาณการค่าเอฟทีในช่วงเดือนพฤษภาคม-สิงหาคม(62) อาทิ อัตราแลกเปลี่ยนคาดว่าเคลื่อนไหวที่ 31 บาทต่อเหรียญสหรัฐ / ความต้องการพลังงานไฟฟ้าในช่วงดีงกล่าวประมาณ 67,090 ล้านหน่วย ปรับเพิ่มขึ้นจากช่วงเดือนก่อนหน้าร้อยละ 7.39 / สัดส่วนการใช้เชื้อเพลิงการผลิตไฟฟ้า อย่างก๊าซธรรมชาติเป็นเชื้อเพลิงหลัก ร้อยละ 55.36 รองลงมาเป็นรับซื้อไฟฟ้าจากลาว ร้อยละ 17.58 ลิกไนต์ และถ่านหินนำเข้า อยู่ที่ร้อยละ 8.74 โดยคาดว่าแนวโน้มราคาก๊าซธรรมชาติเท่ากับ 272.71 บาทต่อล้านบีทียู ปรับลดลงจากงวดที่ผ่านมา 10.95 บาทต่อล้านบีทียู